Propunere de DECIZIE A CONSILIULUI privind poziția care urmează să fie adoptată, în numele Uniunii Europene, în cadrul Comisiei pentru conservarea tonului roșu din sud (CCSBT) /* COM/2014/0126 final - 2014/0069 (NLE) */





EXPUNERE DE MOTIVE 1. CONTEXTUL PROPUNERII Comisia pentru conservarea tonului roșu din sud (CCSBT) a fost instituită prin Convenția pentru conservarea tonului roșu din sud (convenția CSBT). Uniunea este parte necontractantă cooperantă a Comisiei pentru conservarea tonului roșu din sud (CCSBT) din ianuarie 2006 și, în conformitate cu Rezoluția CCSBT de stabilire a statutului de parte necontractantă cooperantă a comisiei lărgite și a comitetului științific lărgit adoptată în 2003, este obligată să pună în aplicare deciziile acesteia. În conformitate cu articolul 218 alineatul (9) din Tratatul privind funcționarea Uniunii Europene, poziția care urmează să fie adoptată în numele Uniunii în cadrul ORGP-urilor, de exemplu atunci când acestea sunt invitate să adopte acte cu efecte juridice, cu excepția actelor care modifică sau completează cadrul lor instituțional, trebuie să fie adoptată printr-o decizie a Consiliului, la propunerea Comisiei. În prezent, în cadrul ORGP-urilor, această poziție este stabilită în conformitate cu o abordare pe două niveluri. O decizie a Consiliului stabilește, pe o bază multianuală, principiile directoare și orientările în ceea ce privește poziția Uniunii, iar aceasta este apoi ajustată, pentru fiecare reuniune anuală, prin documente neoficiale ale Comisiei care sunt discutate în cadrul grupului de lucru al Consiliului. În ceea ce privește CCSBT, Decizia 13424/09 a Consiliului din 9 octombrie 2009 prevede o revizuire a poziției Uniunii înainte de reuniunea anuală din 2014. Prin urmare, scopul prezentei propuneri este stabilirea poziției Uniunii în cadrul CCSBT pentru perioada 2014-2019, înlocuind astfel Decizia 13424/09 a Consiliului, care acoperă perioada 2009-2014. Revizuirea își propune să încorporeze principiile și orientările noii politici comune în domeniul pescuitului (PCP), astfel cum au fost stabilite în Regulamentul (UE) nr. 1380/2013 al Parlamentului European și al Consiliului[1], ținând cont, de asemenea, de obiectivele Comunicării Comisiei privind dimensiunea externă a PCP[2]. În plus, poziția Uniunii a fost ajustată în funcție de Tratatul de la Lisabona. În sfârșit, poziția a fost adaptată, în măsura posibilului, pentru a lua în considerare particularitățile diferitelor ORGP-uri. La fel ca în cazul pozițiilor curente, următoarea poziție cuprinde principii și orientări. În plus, a fost inclus procesul standard de precizare anuală a poziției Uniunii, după cum au solicitat statele membre în cazul pozițiilor adaptate mai recent. 2. REZULTATELE CONSULTĂRILOR CU PĂRȚILE INTERESATE ȘI ALE EVALUĂRII IMPACTULUI Dimensiunea externă a PCP a făcut parte din evaluarea impactului propunerilor de reformă a PCP. Principiile și orientările convenite pentru noua PCP sunt transpuse pur și simplu în cadrul pozițiilor revizuite. 3. ELEMENTELE JURIDICE ALE PROPUNERII Prezenta decizie are la bază Tratatul privind funcționarea Uniunii Europene, în special articolul 43 alineatul (2), coroborat cu articolul 218 alineatul (9), care prevede că Consiliul, la propunerea Comisiei, adoptă o decizie de stabilire a pozițiilor care urmează să fie adoptate în numele Uniunii în cadrul unui organism creat printr-un acord, în cazul în care acest organism este invitat să adopte acte cu efecte juridice. Această prevedere se aplică poziției care urmează să fie adoptată de Comisie, în numele Uniunii, în cadrul CCSBT. Regulamentul (UE) nr. 1380/2013 al Parlamentului European și al Consiliului[3] constituie temeiul juridic prin care se stabilesc principiile care trebuie să se reflecte în acest mandat de negociere. Prezenta decizie înlocuiește Decizia 13424/09 a Consiliului, care acoperă perioada 2009-2014, și se referă la perioada 2014-2019. 2014/0069 (NLE) Propunere de DECIZIE A CONSILIULUI privind poziția care urmează să fie adoptată, în numele Uniunii Europene, în cadrul Comisiei pentru conservarea tonului roșu din sud (CCSBT) CONSILIUL UNIUNII EUROPENE, având în vedere Tratatul privind funcționarea Uniunii Europene, în special articolul 43 alineatul (2), coroborat cu articolul 218 alineatul (9), având în vedere propunerea Comisiei Europene, întrucât: (1) Articolul 38 din Tratatul privind funcționarea Uniunii Europene, coroborat cu articolul 39, prevede că unul dintre obiectivele politicii comune în domeniul pescuitului este garantarea siguranței aprovizionărilor. (2) Regulamentul (UE) nr. 1380/2013 al Parlamentului European și al Consiliului[4] prevede că Uniunea garantează faptul că activitățile de pescuit și de acvacultură sunt sustenabile din punct de vedere al mediului pe termen lung și sunt gestionate într-un mod coerent cu obiectivele de a realiza beneficii economice, sociale și de ocupare a forței de muncă și de a contribui la disponibilitatea aprovizionării cu produse alimentare. De asemenea, regulamentul prevede că Uniunea aplică o abordare precaută pentru gestionarea pescuitului și urmărește să garanteze că exploatarea resurselor biologice marine vii duce la refacerea și menținerea populațiilor de specii recoltate deasupra nivelurilor care permit obținerea producției maxime durabile. Acesta prevede, de asemenea, că Uniunea se angajează să ia măsuri de gestionare și de conservare pe baza celor mai bune avize științifice disponibile, să promoveze metode de pescuit care contribuie la un pescuit mai selectiv și evitarea și reducerea, în măsura posibilului, a capturilor nedorite, precum și să utilizeze metode de pescuit cu impact scăzut asupra ecosistemului marin și a resurselor piscicole, eliminând treptat practicile de aruncare înapoi în mare a capturilor. În plus, regulamentul prevede în mod expres că aceste principii vor fi aplicate de Uniune în politica sa externă. (3) Comisia pentru conservarea tonului roșu din sud (CCSBT) a fost instituită prin Convenția pentru conservarea tonului roșu din sud (convenția CSBT). Uniunea este parte necontractantă cooperantă a Comisiei pentru conservarea tonului roșu din sud (CCSBT) din ianuarie 2006 și, în conformitate cu Rezoluția CCSBT de stabilirea a statutului de parte necontractantă cooperantă a comisiei lărgite și a comitetului științific lărgit adoptată în 2003, este obligată să pună în aplicare deciziile acesteia. Pe baza unor dovezi științifice, CCSBT poate adopta decizii menite să mențină populațiile de ton roșu din sud la niveluri care să asigure durabilitatea pe termen lung a stocurilor respective. Aceste măsuri ar putea deveni obligatorii pentru Uniune. (4) În conformitate cu articolul 218 alineatul (9) din Tratatul privind funcționarea Uniunii Europene, poziția care urmează să fie adoptată în numele Uniunii în cadrul organizațiilor regionale de gestionare a pescuitului atunci când acestea sunt invitate să adopte acte cu efecte juridice, cu excepția actelor care modifică sau completează cadrul lor instituțional, trebuie să fie adoptată printr-o decizie a Consiliului, la propunerea Comisiei. (5) Având în vedere caracterul evolutiv al resurselor piscicole în zona convenției CSBT și, prin urmare, necesitatea ca poziția Uniunii să țină seama de noile evoluții, inclusiv de noile informații statistice, biologice și de altă natură prezentate înainte sau în timpul reuniunilor anuale ale CCSBT, trebuie stabilite proceduri, în conformitate cu principiul cooperării loiale dintre instituțiile Uniunii prevăzut la articolul 13 alineatul (2) din TUE, pentru precizarea anuală a poziției Uniunii, ADOPTĂ PREZENTA DECIZIE: Articolul 1 Poziția care urmează să fie adoptată de Uniunea Europeană în cadrul reuniunii anuale a CCSBT atunci când organismul în cauză este invitat să adopte decizii cu efecte juridice se stabilește în anexa I la prezenta decizie. Articolul 2 Precizarea anuală a poziției pe care Uniunea urmează să o adopte în cadrul reuniunii anuale a CCSBT se face în conformitate cu anexa II la prezenta decizie. Articolul 3 Poziția Uniunii stabilită în anexa I la prezenta decizie este evaluată și, după caz, revizuită de către Consiliu la propunerea Comisiei cel târziu până la reuniunea anuală a CCSBT din 2019. Articolul 4 Prezenta decizie înlocuiește Decizia 13424/09 a Consiliului din 9 octombrie 2009. Articolul 5 Prezenta decizie intră în vigoare la XXX. Adoptată la Bruxelles, Pentru Consiliu Președintele [1] Regulamentul (UE) nr. 1380/2013 al Parlamentului European și al Consiliului privind politica comună în domeniul pescuitului, de modificare a Regulamentelor (CE) nr. 1954/2003 și (CE) nr. 1224/2009 ale Consiliului și de abrogare a Regulamentelor (CE) nr. 2371/2002 și (CE) nr. 639/2004 ale Consiliului și a Deciziei 2004/585/CE a Consiliului (JO L 354, 28.12.2013, p.22). [2] COM(2011) 424, 13.7.2011. [3] Regulamentul (UE) nr. 1380/2013 al Parlamentului European și al Consiliului privind politica comună în domeniul pescuitului, de modificare a Regulamentelor (CE) nr. 1954/2003 și (CE) nr. 1224/2009 ale Consiliului și de abrogare a Regulamentelor (CE) nr. 2371/2002 și (CE) nr. 639/2004 ale Consiliului și a Deciziei 2004/585/CE a Consiliului (JO L 354, 28.12.2013, p.22). [4] Regulamentul (UE) nr. 1380/2013 al Parlamentului European și al Consiliului privind politica comună în domeniul pescuitului, de modificare a Regulamentelor (CE) nr. 1954/2003 și (CE) nr. 1224/2009 ale Consiliului și de abrogare a Regulamentelor (CE) nr. 2371/2002 și (CE) nr. 639/2004 ale Consiliului și a Deciziei 2004/585/CE a Consiliului (JO L 354, 28.12.2013, p.22). ANEXE la Propunerea de decizie a Consiliului privind poziția care urmează să fie adoptată, în numele Uniunii Europene, în cadrul Comisiei pentru conservarea tonului roșu din sud (CCSBT) ANEXA I Poziția Uniunii în cadrul Comisiei pentru conservarea tonului roșu din sud 1. Principii În cadrul CCSBT, Uniunea: a) acționează în conformitate cu obiectivele urmărite de Uniune în cadrul politicii comune în domeniul pescuitului, în special printr-o abordare precaută, pentru o exploatare durabilă, la niveluri care să permită obținerea producției maxime durabile, a speciilor reglementate în cadrul CCSBT, pentru a promova implementarea unei abordări ecosistemice în gestionarea pescuitului și limitarea impactului activităților de pescuit asupra mediului, pentru a evita și reduce, în măsura posibilului, capturile nedorite și pentru a elimina treptat practica aruncării înapoi în mare a capturilor, precum și pentru a reduce la minimum impactul activităților de pescuit asupra ecosistemelor marine și, prin promovarea în Uniune a unui pescuit competitiv și viabil din punct de vedere economic, pentru a garanta un nivel de trai decent pentru cei care depind de activitățile de pescuit, ținând seama de interesul consumatorilor; b) se asigură că măsurile adoptate în cadrul CCSBT sunt în conformitate cu obiectivele Convenției pentru conservarea tonului roșu din sud (convenția CSBT); c) garantează că măsurile adoptate în cadrul CCSBT respectă legislația internațională și, în special, prevederile Convenției ONU asupra dreptului mării, ale Acordului ONU cu privire la conservarea și gestionarea stocurilor de pești anadromi și a stocurilor de pești mari migratori, ale Acordului privind promovarea respectării măsurilor internaționale de conservare și gestionare de către navele de pescuit în marea liberă, precum și ale acordului din 2009 al Organizației pentru Alimentație și Agricultură privind măsurile de competența statului portului; d) promovează adoptarea unor poziții coerente în cadrul organizațiilor regionale de gestionare a pescuitului și, dacă este cazul, cu convențiile maritime regionale din aceeași zonă; e) urmărește stabilirea de sinergii cu politica pe care Uniunea o adoptă în cadrul relațiilor bilaterale cu țări terțe în domeniul pescuitului și asigură coerența cu celelalte politici ale sale, în special în materie de relații externe, mediu, comerț, dezvoltare, cercetare și inovare etc.; f) garantează respectarea angajamentelor internaționale ale Uniunii; g) respectă concluziile Consiliului din 19 martie 2012 referitoare la Comunicarea Comisiei privind dimensiunea externă a politicii comune în domeniul pescuitului[1]. 2. Orientări Uniunea face eforturi, dacă este necesar, pentru a sprijini adoptarea de către CCSBT a următoarelor acțiuni: a) măsuri de conservare și de gestionare a resurselor piscicole din zona convenției CSBT pe baza celor mai bune avize științifice disponibile, inclusiv TAC și cote sau măsuri de reglementare a efortului de pescuit pentru speciile care fac obiectul CCSBT, care să ducă la obținerea sau menținerea producției maxime durabile, până cel târziu în 2020. În caz de necesitate, se iau în considerare măsuri specifice pentru stocurile afectate de pescuitul excesiv, pentru a menține efortul de pescuit la un nivel care corespunde posibilităților de pescuit disponibile; b) măsuri de prevenire, descurajare și eliminare a pescuitului ilegal, nedeclarat și nereglementat (INN) în zona convenției CSBT, inclusiv introducerea pe lista INN; c) măsuri de monitorizare, de control și de supraveghere în zona convenției CSBT, pentru a asigura eficiența controalelor și respectarea măsurilor adoptate în cadrul CCSBT; d) măsuri de reducere la minimum a impactului negativ al activităților de pescuit asupra biodiversității marine și a ecosistemelor marine, inclusiv măsuri de protecție a ecosistemelor marine vulnerabile din zona convenției CSBT în conformitate cu rezoluțiile Adunării Generale a ONU, inclusiv măsuri care să prevină și să reducă pe cât posibil capturile nedorite, în special în ceea ce privește speciile înrudite din punct de vedere ecologic, și care să elimine treptat practicile de aruncare înapoi în mare a capturilor. e) măsuri care vizează interzicerea activităților de pescuit desfășurate exclusiv în scopul recoltării înotătoarelor de rechin și care să prevadă ca toți rechinii să fie debarcați cu înotătoarele atașate în mod natural; f) elaborarea unor abordări comune cu celelalte organizații regionale de gestionare a pescuitului implicate în gestionarea activităților de pescuit, în special cele implicate în pescuitul speciilor de ton; g) măsuri tehnice suplimentare pe baza avizelor organismelor subsidiare ale CCSBT. ANEXA II Precizarea anuală a poziției care urmează să fie adoptată de Uniune la reuniunea anuală a Comisiei pentru conservarea tonului roșu din sud Înainte de fiecare reuniune anuală a Comisiei pentru conservarea tonului roșu din sud (CCSBT), se iau măsurile necesare astfel încât poziția care urmează a fi exprimată în numele Uniunii să țină cont de ultimele informații relevante din punct de vedere statistic, biologic etc. transmise Comisiei Europene, în conformitate cu principiile și orientările stabilite în anexa I. În acest sens și pe baza informațiilor menționate, Comisia Europeană transmite în scris Consiliului sau grupurilor sale de pregătire, cu suficient timp înainte de fiecare reuniune anuală a CCSBT, un document care prezintă în detaliu propunerea de precizare a poziției Uniunii, în vederea dezbaterii și a adoptării detaliilor referitoare la poziția care urmează să fie exprimată în numele Uniunii. În cazul în care, în cadrul unor reuniuni ulterioare, inclusiv la fața locului, nu se poate ajunge la un acord astfel încât poziția Uniunii să ia în considerare noile elemente, chestiunea este transmisă Consiliului sau grupurilor sale de pregătire. [1] A se vedea documentul 7086/12 PECHE 66.